Weermag se Kwêvoël sit vas op strand | Netwerk24
Weermag se Kwêvoël sit vas op strand
Deur Maygene de Wee 21 Februarie 2019 08:05
'n Pantservoertuig van die weermag het Dinsdagaand by Sunrise-strand in Muizenberg vasgeval, het brig.genl. Mafi Mgobozi Woensdag gesê.
'n G6-kanon sleep 'n Samil 100 Kwêvoël-pantservoertuig uit die sand op Sunrise-strand by Muizenberg. Foto: Verskaf
Hy sê die Samil 100 Kwêvoël-pantservoertuig was deel van 'n konvooi weermagvoertuie wat Dinsdagaand aan 'n nagskietoefening in Muizenberg deelgeneem het.
Hoewel die voertuig vasgeval het, beskou die weermag dit as deel van 'n militêre oefening.
"Die voertuig het vasgeval, ja. En 'n ander pantservoertuig, 'n G6-kanon, het dit uitgesleep. Nou weet ons ons sal 'n voertuig kan uitsleep sou dit buite 'n militêre oefening met een van ons voertuie gebeur."
Die oefening was deel van die viering van die Dag van die Gewapende Magte wat op 21 Februarie gehou word.
'n Militêre parade word tussen 10:30 en 13:00 gehou met 'n militêre oefening van 13:00 af op die Table View-strand.
Dit is ook 'n herdenking van die SS Mendi wat op 21 Februarie 1917 gesink het. Meer as 600 Suid-Afrikaanse soldate het toe omgekom.
'n Samil 100 Kwêvoel-pantservoertuig word uitgesleep nadat dit in die sand op Sunrise-strand, Muizenberg, vasgeval het.Foto: Verskaf